元稹
放言五首
近来逢酒便高歌，醉舞诗狂渐欲魔。五斗解酲犹恨少，
十分飞盏未嫌多。眼前仇敌都休问，身外功名一任他。
死是等闲生也得，拟将何事奈吾何。
莫将心事厌长沙，云到何方不是家。酒熟餔糟学渔父。
饭来开口似神鸦。竹枝待凤千茎直，柳树迎风一向斜。
总被天公沾雨露，等头成长尽生涯。
霆轰电烻数声频，不奈狂夫不藉身。纵使被雷烧作烬，
宁殊埋骨扬为尘。得成蝴蝶寻花树，傥化江鱼掉锦鳞。
必若乖龙在诸处，何须惊动自来人。
安得心源处处安，何劳终日望林峦。玉英惟向火中冷，
莲叶元来水上干。甯戚饭牛图底事，陆通歌凤也无端。
孙登不语启期乐，各自当情各自欢。
三十年来世上行，也曾狂走趁浮名。两回左降须知命，
数度登朝何处荣。乞我杯中松叶满，遮渠肘上柳枝生。
他时定葬烧缸地，卖与人家得酒盛。